Koeberg nou eers Saterdag afgesitDie Koeberg-kernkragsentrale. (Argieffoto: Henk Kruger/ANA) Eenheid een van die Koeberg-kernkragsentrale in die Wes-Kaap gaan nou eers Saterdag vir beplande opknappingswerk afgeskakel word. Die kragvoorsiener het Donderdagmiddag gesê ná noukeurige assessering van die huidige stand van die nasionale netwerk, het Eskom besluit om die afskakeling uit te stel om die stelsel kans te gee om te stabiliseer en sommige opwekkingskapasiteit weer aanlyn te bring. Eskom het Donderdag kort na 09:00 nog gesê die afskakeling word tot Donderdagmiddag uitgestel om die stelsel te help stabiliseer. “Hoewel Eskom gereed is om met die afskakeling voort te gaan, met die kontrakteurs en alle vereiste hulpbronne op gereedheidsgrondslag, is netwerkstabiliteit ŉ belangrike oorweging voor die eenheid een-reaktor afgeskakel word om met instandhouding en brandstofhervulling te begin,” sê Sadika Touffie, waarnemende hoofkernkragbeampte. “Dit gaan ŉ lang maar nodige onderbreking wees; die eerste van sy soort vir Koeberg. Eskom het groot sorg geneem om te verseker daar is geen onnodige vertragings wanneer die werk eers begin nie.” Die verlengde onbeskikbaarheid – die opknappingswerk sal na verwagting sowat ses maande lank duur – van die eenheid beteken die kragnetwerk, reeds onder groot druk, kan voortaan selfs meer sukkel. Tydens die opknappingswerk sal die eenheid vir die 26ste keer opgevul word sedert die kragsentrale in gebruik geneem is. Drie van die eenheid se stoomopwekkers sal terselfdertyd vervang word. Eskom sê die Koeberg-kragsentrale is ŉ waardevolle deel van sy opwekkingskapasiteit omdat dit betroubaar is, lae energiekoste het, strategies in die Wes-Kaap geleë is om die nasionale netwerk te help stabiliseer en omdat dit ŉ skoon energiebron is. Anders as ander kragsentrales, waar brandstof bygevoeg kan word om opwekking voort te sit, is die brandstof van ŉ kernkragsentrale in die reaktor verseël en word dit elke 15 tot 18 maande opgevul. Eskom sê gedurende hierdie tyd word vereiste inspeksiewerk op toerusting ook gedoen en meer omvattende instandhoudingwerk – wat nie gedoen kan word terwyl die kernkragsentrale in bedryf is nie – word afgehandel. Dié instandhouding, inspeksie en toetsprogramme moet verseker dat die aanleg veilig is en sy bestendige prestasie kan voortsit. Elke eenheid van die Koeberg-kragsentrale lewer 920 MW en dit is die grootste opwekkingseenhede op die vasteland. Eskom sê die afskakel van die eenhede word gewoonlik gedoen wanneer die uitwerking daarvan op die netwerk ook tot die minimum beperk kan word. Eskom hoop om suksesvol vir ŉ bedryfslisensie aansoek te doen om die kernkragsentrale ŉ verdere 20 jaar lank te gebruik en hiervoor is omvattende opgraderingswerk nodig.